CELEX: 31974R1728
Language: hr
Date: 1974-06-27 00:00:00
Title: Uredba Vijeća (EEZ) br. 1728/74 od 27. lipnja 1974. o koordinaciji istraživanja u poljoprivredi

03/Sv. 41
            
            
               HR
            
            
               Službeni list Europske unije
            
            
               6
            
         31974R1728
   
               L 182/1
            
            
               SLUŽBENI LIST EUROPSKE UNIJE
            
         UREDBA VIJEĆA (EEZ) br. 1728/74
   od 27. lipnja 1974.
   o koordinaciji istraživanja u poljoprivredi
   VIJEĆE EUROPSKIH ZAJEDNICA,
   uzimajući u obzir Ugovor o osnivanju Europske ekonomske zajednice, a posebno njegov članak 43.,
   uzimajući u obzir prijedlog Komisije,
   uzimajući u obzir mišljenje Europskog parlamenta,
   budući da bi cilj učinkovite koordinacije istraživanja u poljoprivredi trebala biti najbolja moguća organizacija, u općem interesu, napora koji se ulažu u državama članicama, učinkovita primjena rezultata tih napora, njihovo usmjeravanje tako da budu usklađeni s potrebama zajedničke poljoprivredne politike, i udruživanje istraživačkih kapaciteta u svrhu proučavanja određenih problema od posebne važnosti za Zajednicu;
   budući da je za postizanje toga cilja neophodno osigurati razmjenu informacija i uzajamna savjetovanja o istraživačkim programima u poljoprivredi koji u državama članicama već postoje ili se planiraju;
   budući da je u određenom broju slučajeva željeni cilj moguće postići koordinacijom na razini Zajednice;
   budući da se, međutim, te mjere mogu činiti nedostatnima bilo zbog njihovog karaktera, ili zato što im sredstva kojima države članice raspolažu ne dozvoljavaju da povećaju svoje istraživačke napore tako da u potpunosti ispune zahtjeve zajedničke poljoprivredne politike; budući da bi u takvim slučajevima Zajednica trebala moći podržati i dopuniti napore koji se poduzimaju u državama članicama kako bi učinkovitije ispunila zahtjeve po pitanju istraživanja i zadovoljila potrebe zajedničke poljoprivredne politike;
   budući da, pošto je koordinacija istraživanja u poljoprivredi usko povezana sa zajedničkom poljoprivrednom politikom, te pošto su kao rezultat toga, napori usredotočeni posebno na koordiniranje primijenjenoga istraživanja, treba osigurati da poljoprivrednici mogu upotrijebiti rezultate toga istraživanja što je ranije moguće;
   budući da je zbog potreba koordinacije te kao rezultat složenosti znanstvenih problema koje treba proučavati i projekata koje treba provesti poželjna izravna i trajna suradnja između Komisije i država članica;
   budući da je u okviru opće politike u području znanosti i tehnologije koju je Komisija razradila uz pomoć relevantnih savjetničkih tijela najprimjereniji način razvoja suradnje uspostavljanje Odbora koji se sastoji od predstavnika država članica, a predsjeda mu predstavnik Komisije koji bi mogao biti od velike pomoći i savjetovati Komisiju u izvršavanju zadaća koje su joj povjerene u području koordinacije istraživanja u poljoprivredi;
   budući da koordinacija nacionalnih napora zahtijeva potpuno poznavanje situacije u svakoj državi članici što se tiče istraživanja u poljoprivredi kao i dovoljno informacija o ostalim istraživanjima povezanima s poljoprivredom; budući da je neophodno utvrditi postupak kojim bi se tako prikupljeni podaci stavili na raspolaganje korisnicima;
   budući da treba paziti da se rezultati istraživanja u kojima Zajednica sudjeluje stave na raspolaganje Zajednici;
   budući da je za osiguranje praktične primjene postignutih rezultata neophodno promicati objavljivanje i širenje rezultata,
   DONIJELO JE OVU UREDBU:
   Članak 1.
   1.   Radi podupiranja postizanja ciljeva zajedničke poljoprivredne politike, koordinacija i promicanje aktivnosti istraživanja u poljoprivredi na razini Zajednice, koje se poduzimaju u državama članicama, odvijaju se u skladu s odredbama predviđenim u ovoj Uredbi.
   2.   Kod primjene ove Uredbe treba voditi računa, na prikladan način, o općoj znanstvenoj i tehnološkoj politici koju su utvrdile institucije Zajednice.
   GLAVA I.
   
      Informacije i savjetovanja
   
   Članak 2.
   Sustav informiranja i savjetovanja između država članica i Komisije uspostavlja se u skladu s odredbama članaka 3. i 4.
   Članak 3.
   1.   Države članice osiguravaju Komisiji znanstvene, ekonomske i financijske informacije o aktivnostima istraživanja u poljoprivredi koja se planiraju ili provode u njihovoj nadležnosti.
   One nastoje Komisiji osigurati iste informacije o aktivnostima istraživanja u poljoprivredi koja planiraju ili provode tijela za koje one nisu nadležne.
   2.   Komisija vodi trajan popis aktivnosti iz stavka 1.
   3.   Nakon savjetovanja s Odborom iz članka 7., Komisija utvrđuje načine na koje se prikupljene informacije, posebno informacije koje proistječu iz trajnog popisa koji se predviđa u stavku 2., stavljaju na raspolaganje zainteresiranim strankama.
   Članak 4.
   1.   Komisija stalno preispituje glavne trendove i dostignuća istraživanja u poljoprivredi u državama članicama. U tu svrhu, s državama članicama uspostavlja savjetovanja unutar Odbora iz članka 7.
   2.   Komisija organizira razmjenu informacija posebno u obliku seminara, razmjene istraživača, studijskih putovanja i primjene znanstvene ekspertize.
   GLAVA II.
   
      Posebne mjere
   
   Članak 5.
   1.   Ne dovodeći u pitanje eventualne preporuke koje Komisija može dati državama članicama, Vijeće, djelujući u skladu s postupkom predviđenim člankom 43. Ugovora, odlučuje o:
   
               (a)
            
            
               koordinaciji na razini Zajednice o određenim aktivnostima nacionalnih istraživanja kako bi omogućilo racionalnu organizaciju angažiranih sredstava, efikasnu primjenu rezultata i usmjeravanje radova prema ciljevima zajedničke poljoprivredne politike;
            
         
               (b)
            
            
               provedbi zajedničkih projekata namijenjenih za potporu ili dopunu radova koji se poduzimaju u državama članicama u područjima koja su od posebne važnosti za Zajednicu.
            
         2.   Iscrpna pravila za primjenu stavka 1. usvajaju se u skladu s postupkom predviđenim u članku 8.
   Članak 6.
   1.   Nakon savjetovanja s Odborom iz članka 7., Komisija poduzima potrebne mjere kako bi rezultate postignute na temelju članka 5. stavka 1. stavila na raspolaganje Zajednici.
   2.   Komisija poduzima potrebne mjere za promicanje širenja znanstvenih rezultata koji vjerojatno mogu poduprijeti postizanje ciljeva zajedničke poljoprivredne politike, a posebno rezultata projekata iz članka 5. stavka 1. točke (b).
   GLAVA III.
   
      Opće i financijske odredbe
   
   Članak 7.
   1.   Osniva se Stalni odbor za istraživanje u poljoprivredi, dalje u tekstu „Odbor”, koji se sastoji od predstavnika država članica, a predsjeda mu predstavnik Komisije.
   2.   Komisija osigurava potrebnu usklađenost između aktivnosti Odbora i aktivnosti Odbora za znanstveno-tehničko istraživanje.
   3.   Odbor sastavlja svoj poslovnik.
   Članak 8.
   1.   U slučajevima kad se primjenjuje postupak predviđen ovim člankom, predsjedavajući upućuje pitanje Odboru bilo samoinicijativno ili na zahtjev predstavnika države članice.
   2.   Glasovi država članica unutar Odbora ponderiraju se u skladu s člankom 148. stavkom 2. Ugovora. Predsjedavajući ne glasuje.
   3.   Predstavnik Komisije dostavlja nacrt mjera koje treba poduzeti. Odbor dostavlja svoje Mišljenje o tim mjerama u roku koji određuje predsjedavajući prema hitnosti pitanja koja se razmatraju. Mišljenje se usvaja većinom od 41 glasa.
   4.   Komisija usvaja mjere koje se odmah primjenjuju. Međutim, ako te mjere nisu u skladu s Mišljenjem Odbora, Komisija ih odmah priopćava Vijeću. U tom slučaju Komisija može odgoditi primjenu mjera koje je usvojila za najviše mjesec dana od datuma spomenutoga priopćenja.
   Vijeće, djelujući u skladu s postupkom o glasovanju utvrđenom u članku 43. stavku 2. Ugovora, u roku od jednog mjeseca može odlučiti drukčije.
   Članak 9.
   Odbor može preispitati svako drugo pitanje koje mu uputi njegov predsjedavajući bilo samoinicijativno ili na zahtjev predstavnika države članice.
   Članak 10.
   U slučaju pozivanja na članak 5. stavak 1., Vijeće, djelujući u skladu s postupkom utvrđenim u tom stavku, odlučuje o financijskom doprinosu Zajednice.
   Članak 11.
   U redovitim vremenskim razmacima, Komisija dostavlja Europskom parlamentu i Vijeću izviješće o koordinaciji istraživanja u poljoprivredi.
   To izviješće sadrži posebno:
   
               —
            
            
               informacije o nacionalnoj organizaciji istraživanja u poljoprivredi,
            
         
               —
            
            
               sveukupno sliku dostignuća poljoprivrednih istraživanja unutar Zajednice,
            
         
               —
            
            
               izvješće o napretku u pogledu mjera usvojenih na temelju ove Uredbe,
            
         
               —
            
            
               studiju o perspektivama razvoja koji se želi postići istraživanjem u poljoprivredi u državama članicama i koordinacijom toga istraživanja na razini Zajednice, u odnosu na ciljeve zajedničke poljoprivredne politike.
            
         
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Luxembourgu 27. lipnja 1974.
      
         
            Za Vijeće
         
         
            Predsjednik
         
         K. GSCHEIDLE